Norge er landet der julenissen kommer på besøk hver eneste kveld året rundt, og julenissevirksomheten går på oljefyring.

J.K. Baltzersen er forfatter, samfunnsdebattant og redaktør av antologien/debattboken «Grunnlov og frihet: turtelduer eller erkefiender?».

Julenissen kommer på besøk 366 kvelder i året, også i ikke-skuddår. Hvordan får man det til? Jo, julenissens oljemagi får visst også til det umulige.

En såkalt borgerlig regjering la i høst frem et budsjettforslag med en budsjettert inntektsøkning utenom lånetransaksjoner og petroleumsvirksomheten på 6,7 prosent. Budsjettert utgiftsøkning totalt er på hele 14,6 prosent. Riktignok føres da blant annet overføringer til Oljefondet og lånetransaksjoner som utgifter, en noe merkverdig måte å budsjettere på, et noe underlig syn på hva «utgifter» er, men la gå.

Utenom lånetransaksjoner og petroleumsvirksomheten kommer utgiftsveksten på 3,6 prosent, noe som er høyere enn den forventede BNP-veksten for fastlandet på 2,7 prosent (2,3 totalt). Dessuten indikerer også utgiftsveksten i overføringer til Oljefondet noe urovekkende. Den offentlige økonomien er allerede stor, og at staten har rikdom gjennom Oljefondet, har ikke bare positive sider.

Pressgrupper som skal ha sin del av felleskassen, synes det ikke å være mangel på. Til tider kan tilfanget virke endeløst. Man ser det hver høst når statsbudsjettforslag legges frem og det diskuteres opp og ned i mediene om hvem som får hva. Da kommer alle interesseorganisasjonene og andre frem som skriker og skråler mot innskrenkninger av bevilgninger til seg selv, og aller helst skal man vel ha enda mer.

Les også Nye tall viser hvor mye trygd flyktninger får i Norge

Sverige har enda større rykte for å være et sosialdemokratisk lykkeland og foregangsland i utlandet, kanskje spesielt USA, men Sverige har måttet stramme inn i større grad enn Norge, for om Sverige hadde en like generøs helårlig julenissevirksomhet som Norge, manglet den svenske virksomheten oljefyringen fra Nordsjøen.

I Regjeringens forslag til statsbudsjett for 2019 er det mer til Folketrygden/NAV enn det var totalt i budsjettet for år 2000. Altså får hele statsbudsjettet for år 2000 plass innenfor Folketrygden/NAV for 2019. Dette viser en formidabel vekst i utgiftene.

I hele denne perioden fra 1999/2000 frem til idag har det vært ca. 50/50 fordeling mellom såkalt borgerlige regjeringer og Ap-ledede regjeringer. Dette viser at de politiske forskjellene mellom blokkene stort sett ligger i retorikken.

Å hei, hvor det går med denne veksten i offentlige sektor og utgifter! Hvor vil det ende?

Det er forsåvidt imponerende med et oljefond med en verdi på ca. 1,6 millioner per innbygger, men hva skjer med dette dersom det kommer en virkelig stor finanskrise? Og holder det virkelig hvis staten eser videre ut? Holder det til vår julenissestat?

Tydeligvis ikke for de mange som synes å mene at «rikfolks» lommer er utømmelige.

J.K. Baltzersen Foto: Moment Studio

Vi er nå i desember, og det er mindre enn en uke til jul. Vår store julenissedag er julaften, 24. desember. Men den «generøse» staten deler ut julegaver året rundt. Den gjør det ihvertfall til dem som er snille og driver med det staten vil at de skal drive med. Hvis ikke må du bare betale for julegaver til andre.

Snart kommer julenissen. Ikveld. Imorgen. I overimorgen. Hver eneste kveld.

Frykt ikke, for Norge er landet der julenissen kommer på besøk hver eneste kveld året rundt – med en god porsjon oljefyring fra Nordsjøen og Norskehavet.

Når forsyningen til oljefyringen begynner å tørke, og oljefyren slukker, spørs det vel om julenissen har noe magisk støv å trekke frem for å holde virksomheten sin i gang.

Det vil komme en dag da vi må slutte å utrope «det kommer nye oljepenger imorgen».

Da blir det nok andre boller. Da blir det neppe like rause julegaver. Da kommer nok både «verdens beste» sykelønnsordning og «verdens beste» av både det ene og det andre til å få seg en kraftig innstramning.

Og da kan vi kanskje glede oss enda mer til jul – når julenissen faktisk bare kommer én gang i året.